b"\n_START_ARTICLE_\nTest de sarcin\xc4\x83\n_START_PARAGRAPH_\nUn test de sarcin\xc4\x83 \xc3\xaencearc\xc4\x83 s\xc4\x83 determine dac\xc4\x83 o femeie este gravid\xc4\x83 sau nu. S\xc3\xa2ngele \xc8\x99i urina con\xc8\x9bin anumi\xc8\x9bi indicatori, iar testele de sarcin\xc4\x83 necesit\xc4\x83 prelevarea unei probe din una din aceste substan\xc8\x9be. Testul de sarcin\xc4\x83 m\xc4\x83soar\xc4\x83 \xc3\xaen primul r\xc3\xa2nd cantitatea hormonului gonadotropin\xc4\x83 corionic\xc4\x83 uman\xc4\x83 (hCG) \xe2\x80\x93 hormon care circul\xc4\x83 \xc3\xaen corpul unei femei \xc3\xaen timpul sarcinii._NEWLINE_Hormonul hCG, cunoscut \xc8\x99i sub numele de \xe2\x80\x9ehormonul sarcinii\xe2\x80\x9d, este produs de celulele care formeaz\xc4\x83 placenta \xc8\x99i care au rolul de a furniza hran\xc4\x83 embrionului. De\xc8\x99i este un marker de \xc3\xaencredere \xc3\xaen detectarea sarcinii, acesta nu poate fi detectat dec\xc3\xa2t dup\xc4\x83 ce are loc implantarea. Rezultatul testului de sarcin\xc4\x83 poate fi negativ dac\xc4\x83 acesta este f\xc4\x83cut \xc3\xaen stadiile incipiente ale sarcinii. Acest hormon poate fi prezent \xc3\xaen s\xc3\xa2nge \xc8\x99i urin\xc4\x83 \xc3\xaen aproximativ 10-14 zile de la concep\xc8\x9bie \xc8\x99i rezist\xc4\x83 \xc3\xaen corp \xc3\xaentre 8 \xc8\x99i 12 s\xc4\x83pt\xc4\x83m\xc3\xa2ni de gesta\xc8\x9bie.  _NEWLINE_Ecografia ultrasonografic\xc4\x83 poate fi, de asemenea, utilizat\xc4\x83 pentru a detecta sarcina. Aceasta a fost practicat\xc4\x83 pentru prima dat\xc4\x83 \xc3\xaen anii 1960, iar primul kit de testare pentru hCG a fost inventat \xc3\xaen 1968. Kiturile au intrat pe pia\xc8\x9b\xc4\x83 \xc3\xaen Statele Unite \xc8\x99i Europa la mijlocul anilor '70.\n_START_SECTION_\nTipuri\n_START_PARAGRAPH_\nUn test de sarcin\xc4\x83 se poate realiza \xc3\xaen dou\xc4\x83 moduri: prin testarea urinei sau a s\xc3\xa2ngelui. _NEWLINE_Testul de urin\xc4\x83 poate fi efectuat de c\xc4\x83tre oricine chiar \xc8\x99i la domiciliu. Acest tip de test poate fi realizat prin colectarea urinei \xc3\xaentr-un recipient steril \xc8\x99i \xc3\xaenmuiarea b\xc4\x83\xc8\x9bului de testare \xc3\xaen urin\xc4\x83 sau prin plasarea urinei direct pe test, cu ajutorul unei pipete, produc\xc3\xa2nd astfel un rezultat chimic \xc3\xaen aproximativ 1-2 minute. _NEWLINE_Testele de sarcin\xc4\x83 prin analiza de s\xc3\xa2nge con\xc8\x9bin dou\xc4\x83 forme de testare: cantitativ\xc4\x83 \xc8\x99i calitativ\xc4\x83 hCG. Un test de s\xc3\xa2nge cantitativ este utilizat pentru a m\xc4\x83sura cantitatea de hCG prezent\xc4\x83 \xc3\xaen s\xc3\xa2nge, \xc3\xaen timp ce testul calitativ verific\xc4\x83 prezen\xc8\x9ba hormonilor hCG din s\xc3\xa2nge. Acest tip de test poate detecta \xc3\xaenceputul de sarcin\xc4\x83 \xc8\x99i are capacitatea de a m\xc4\x83sura concentra\xc8\x9bia de hCG, \xc3\xaens\xc4\x83 timpul de a\xc8\x99teptare al rezultatului este mai lung, deoarece testele de sarcin\xc4\x83 prin analiza s\xc3\xa2ngelui pot fi realizate doar \xc3\xaen cabinete medicale.\n_START_SECTION_\nAcurate\xc8\x9be\n_START_PARAGRAPH_\nConform unei recenzii sistematice publicat\xc4\x83 \xc3\xaen 1998, kiturile de testare a sarcinii la domiciliu, atunci c\xc3\xa2nd sunt utilizate de tehnicieni experimenta\xc8\x9bi, sunt aproape la fel de exacte ca \xc8\x99i testele profesionale de laborator. Utilizarea lor la momentul potrivit \xc8\x99i \xc3\xaen mod corect, a determinat o acurate\xc8\x9be de aproximativ 97%. Cu toate acestea, atunci c\xc3\xa2nd sunt utilizate de c\xc4\x83tre consumatori, precizia lor scade la 75%. Acest rezultat, a\xc8\x99a cum au remarcat autorii recenziilor, s-a datorat faptului c\xc4\x83 mul\xc8\x9bi utilizatori au \xc3\xaen\xc8\x9beles gre\xc8\x99it sau nu au respectat instruc\xc8\x9biunile incluse \xc3\xaen kituri. Chiar \xc8\x99i utilizarea incorect\xc4\x83 a unui test de sarcin\xc4\x83 poate conduce la un rezultat fals._NEWLINE_Dac\xc4\x83 dup\xc4\x83 realizarea unui astfel de test rezultatul este negativ, dar exist\xc4\x83 simptome de sarcin\xc4\x83, este recomandat s\xc4\x83 se repete testul de sarcin\xc4\x83 peste o s\xc4\x83pt\xc4\x83m\xc3\xa2n\xc4\x83 sau s\xc4\x83 se fac\xc4\x83 o vizit\xc4\x83 la medicul ginecolog pentru a se realiza fie un test de sarcin\xc4\x83 prin analiza s\xc3\xa2ngelui, fie o ecografie transvaginal\xc4\x83 dup\xc4\x83 3 s\xc4\x83pt\xc4\x83m\xc3\xa2ni de \xc3\xaent\xc3\xa2rziere a ciclului menstrual, pentru a confirma sau a infirma prezen\xc8\x9ba sarcinii.\n_START_SECTION_\nRezultate Fals-Pozitive\n_START_PARAGRAPH_\nUn rezultat fals-pozitiv indic\xc4\x83 de regul\xc4\x83, prezen\xc8\x9ba unei sarcini. Exist\xc4\x83 \xc3\xaens\xc4\x83 \xc8\x99i situa\xc8\x9bii \xc3\xaen care, probleme de s\xc4\x83n\xc4\x83tate precum tumorile ovariene, boli ale ficatului sau ale rinichilor sau avortul spontan pot determina apari\xc8\x9bia unui rezultat fals-pozitiv. Rezultatele testului fals-pozitiv pot s\xc4\x83 apar\xc4\x83 din mai multe motive, incluz\xc3\xa2nd erorile aplic\xc4\x83rii testului, utilizarea medicamentelor care con\xc8\x9bin molecula hCG \xc8\x99i produc\xc8\x9bia non-gravid\xc4\x83 a moleculei hCG. Testele pe urin\xc4\x83 pot fi fals-pozitive la cei care iau medicamente precum: clorpromazin\xc4\x83, fenotiazin\xc4\x83 \xc8\x99i metadon\xc4\x83. Femeile care realizeaz\xc4\x83 un tratament cu hormoni HCG pentru stimularea ovula\xc8\x9biei sau aflate \xc3\xaen perimenopauz\xc4\x83 (\xc3\xaenregistreaz\xc4\x83 nivele crescute ale hormonului hCG), pot avea rezultate fals-pozitive la testul de sarcin\xc4\x83.\n_START_SECTION_\nRezultate Fals-Negative\n_START_PARAGRAPH_\nRezultatele fals-negative pot ap\xc4\x83rea atunci c\xc3\xa2nd testarea este efectuat\xc4\x83 prea devreme. Testele de s\xc3\xa2nge cantitative \xc8\x99i cele mai sensibile teste de urin\xc4\x83 \xc3\xaencep de obicei s\xc4\x83 detecteze hormonul hCG la scurt timp dup\xc4\x83 implantare, care poate ap\xc4\x83rea oric\xc3\xa2nd \xc3\xaentre 6 \xc8\x99i 12 zile dup\xc4\x83 ovula\xc8\x9bie. Nivelurile hormonului hCG continu\xc4\x83 s\xc4\x83 creasc\xc4\x83 \xc3\xaen primele 20 de s\xc4\x83pt\xc4\x83m\xc3\xa2ni de sarcin\xc4\x83, astfel \xc3\xaenc\xc3\xa2t \xc8\x99ansele unui rezultat fals-negativ se diminueaz\xc4\x83 cu timpul.  Testele de urin\xc4\x83 mai pu\xc8\x9bin sensibile \xc8\x99i testele sanguine calitative  nu pot detecta sarcina p\xc3\xa2n\xc4\x83 la trei sau patru zile dup\xc4\x83 implantare. Menstrua\xc8\x9bia are loc, \xc3\xaen medie, la 14 zile dup\xc4\x83 ovula\xc8\x9bie, astfel \xc3\xaenc\xc3\xa2t probabilitatea unui rezultat fals-negativ este sc\xc4\x83zut\xc4\x83 odat\xc4\x83 cu \xc3\xaent\xc3\xa2rzierea perioadei menstruale._NEWLINE_Un rezultat fals-negativ indic\xc4\x83, de cele mai multe ori, inexisten\xc8\x9ba unei sarcini. Pot ap\xc4\x83rea rezultate negative din cauza faptului c\xc4\x83 testul nu a fost f\xc4\x83cut corect, a fost f\xc4\x83cut prea devreme sau urina folosit\xc4\x83 a fost prea diluat\xc4\x83. De asemenea, testele de sarcin\xc4\x83 care nu sunt suficient de sensibile la prezen\xc8\x9ba hormonului hCG, pot oferi un rezultat fals-negativ. Chiar \xc8\x99i urina colectat\xc4\x83 cu prea mult timp \xc3\xaenainte de efectuarea testului (cu mai pu\xc8\x9bin de 30 minute) poate determina apari\xc8\x9bia unui rezultat fals-negativ.\n_START_SECTION_\nIstoric\n_START_PARAGRAPH_\nPrimele \xc3\xaencerc\xc4\x83ri de testare a sarcinii dateaz\xc4\x83 \xc3\xaenc\xc4\x83 din Grecia Antica si din Egiptul Antic. Egiptenii foloseau urina unei femei posibil \xc3\xaens\xc4\x83rcinate pentru a umezi sacii de gr\xc3\xa2u sau orz. Germinarea era indicatorul sarcinii, iar categoria de cereale care a \xc3\xaencol\xc8\x9bit era folosit\xc4\x83 ca indicator al sexului copilului. _NEWLINE_Selmar Ascheim \xc8\x99i Bernhard Zondek au introdus, \xc3\xaen 1928,  testul de sarcin\xc4\x83 bazat pe prezen\xc8\x9ba hormonului hCG. Doi ani ai t\xc3\xa2rziu, Georgeanna Jones a descoperit ca hCG era produs de placent\xc4\x83. Aceast\xc4\x83 descoperire a fost important\xc4\x83 deoarece hCG putea indica sarcina \xc3\xaenc\xc4\x83 din stadiile incipiente. Testele lui Ascheim \xc8\x99i Zondek se realizeau cu ajutorul  unei femele infantile de \xc8\x99obolan, care era injectat\xc4\x83 cu urina persoanei testate, \xc8\x99i presupuneau uciderea \xc8\x99i disec\xc8\x9bia animalului. Prezen\xc8\x9ba ovula\xc8\x9biei indica faptul c\xc4\x83 urina con\xc8\x9binea hCG \xc8\x99i c\xc4\x83 astfel persoana este \xc3\xaens\xc4\x83rcinat\xc4\x83. Mai t\xc3\xa2rziu, Lancelot Hogben a introdus teste \xc3\xaembun\xc4\x83t\xc4\x83\xc8\x9bite care se realizau pe femelele broasc\xc4\x83. Acestea erau injectate cu urin\xc4\x83 \xc8\x99i permiteau animalului s\xc4\x83 r\xc4\x83m\xc3\xa2n\xc4\x83 \xc3\xaen via\xc8\x9b\xc4\x83, iar ca testul s\xc4\x83 fie declarat pozitiv, broasca trebuia s\xc4\x83 depun\xc4\x83 ou\xc4\x83 \xc3\xaen urm\xc4\x83toarele 24 de ore._NEWLINE_Teste de sarcin\xc4\x83 hormonale precum \xe2\x80\x9ePrimodos\xe2\x80\x9d \xc8\x99i \xe2\x80\x9eDougynon\xe2\x80\x9d erau deja folosite \xc3\xaen anii 1960 \xc8\x99i 1970 \xc3\xaen Regatul Unit \xc8\x99i \xc3\xaen Germania. Aceste teste presupuneau administrarea unor doze de hormoni \xc8\x99i observarea, \xc3\xaen zilele urm\xc4\x83toare, dac\xc4\x83 exista o hemoragie indus\xc4\x83. _NEWLINE_Testele de sarcin\xc4\x83 imunologice au fost introduse \xc3\xaen anul 1960 de c\xc4\x83tre Wide \xc8\x99i Gemzell. Ace\xc8\x99tia au prezentat un test bazat pe inhibarea de hemaglutinare in-vitro. Acest tip de test a adus o serie de \xc3\xaembun\xc4\x83t\xc4\x83\xc8\x9biri test\xc4\x83rii de sarcin\xc4\x83, care au condus spre testele contemporane realizate la domiciliu. Descoperirea anticorpilor monoclonali din 1970 a condus la dezvoltarea unei imunologii relativ simple \xc8\x99i ieftine precum testele pe baz\xc4\x83 de inhibare de aglutinare sau \xe2\x80\x9esandwich-ul\xe2\x80\x9d ELISA, folosite \xc3\xaen testele de sarcin\xc4\x83 pentru acas\xc4\x83._NEWLINE_Primul kit de testare a sarcinii la domiciliu, folosind testarea hCG, a fost inventat de Margaret Crane, \xc3\xaen 1968, \xc3\xaen New York. Trusele au intrat pe pie\xc8\x9bele din SUA \xc8\x99i Europa la mijlocul anilor 1970. Un alt kit de testare a sarcinii la domiciliu s-a bazat pe munca lui Judith Vaitukaitis \xc8\x99i a lui Glenn Braunstein, care a dezvoltat un test sensibil la hCG. Acest test a intrat pe pia\xc8\x9b\xc4\x83 \xc3\xaen 1978."